Pauosčio geležinkelio stotis

Pauosčio geležinkelio stotis – geležinkelio stotis šiaurės vakarų Lietuvoje, tarp Klaipėdos miesto centro ir Girulių, į rytus nuo Melnragės už miško. Tai stambi prekinė geležinkelio stotis Vilniaus–Klaipėdos geležinkelio linijoje, aptarnaujanti šiaurinėje Klaipėdos dalyje įsikūrusias pramonės ir laivų krovos įmones. Stotis priklauso AB „Klaipėdos nafta“ terminalo kompleksui, joje gali tilpti 500 vagonų-cisternų. Keturis kelius turinčiose dviejose geležinkelio estakadose vienu metu naftos produktus galima pilti iš 124 vagonų-cisternų. Keleiviniai traukiniai nestoja.

Istorija 

Stotis pastatyta apie 1963 m. prie Klaipėdos naftos bazės. 1988 m. pavasarį stotyje įvyko avarija, kurios metu nuo bėgių nuriedėjo ir sudužo cisternos bei išsiliejo daug mazuto. XX a. pabaigoje per nelaimę iš vagonų buvo išlieti naftos produktai, užteršę ne tik kelius, bet ir gruntinius vandenis. Naikinant padarinius buvo išvežamas utilizuoti gruntas, užterštas naftos produktais, po kelio konstrukcijomis klojama plėvelė, apsauganti gruntinius vandenis nuo taršos, pastatyti lietaus vandens valymo įrenginiai, drenažas užterštam vandeniui surinkti.

1999 m. skirta 7500 litų stočiai rekonstruoti. Nuo 2004 m. keleiviniai traukiniai Pauosčio stotyje nestoja. 2011 m. stotyje buvo 9 keliai, dauguma apkrauti cisternomis, todėl buvo siūloma geležinkelio mazgą didinti iki 15 kelių. 2013 m. Pauosčio kelyno rekonstrukcijai buvo skirti 5 ha žemės ploto. 2020 m. imta planuoti Draugystės GS ir Pauosčio kelyno plėtra, nuimsianti krovininių traukinių srautą nuo centrinės Klaipėdos stoties. Plėtros planus stabdo gyventojų nenoras pajūrio mišką aukoti dėl geležinkelių mazgo, nors daugiau nei du mėnesius vykusi klaipėdiečių apklausa dėl Girulių miško tinkamo dėmesio nesulaukė.

Šaltiniai 

Klaipėdos geležinkelio stotys